CELEX: 32012R0161
Language: fi
Date: 2012-02-23 00:00:00
Title: Komission asetus (EU) N:o 161/2012, annettu 23 päivänä helmikuuta 2012 , kiireellisistä toimenpiteistä koljakantojen suojelemiseksi Skotlannin länsipuolisen alueen vesillä

24.2.2012   
            
            
               FI
            
            
               Euroopan unionin virallinen lehti
            
            
               L 52/6
            
         KOMISSION ASETUS (EU) N:o 161/2012,
   annettu 23 päivänä helmikuuta 2012,
   kiireellisistä toimenpiteistä koljakantojen suojelemiseksi Skotlannin länsipuolisen alueen vesillä
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa 20 päivänä joulukuuta 2002 annetun neuvoston asetuksen (EY) N:o 2371/2002 (1) ja erityisesti sen 7 artiklan,
   sekä katsoo seuraavaa:
   
               (1)
            
            
               Asetuksen (EY) N:o 2371/2002 mukaisesti yhteisessä kalastuspolitiikassa on säädettävä johdonmukaisista toimenpiteistä, jotka koskevat elollisten vesiluonnonvarojen suojelua, hoitoa ja hyödyntämistä, erityistoimenpiteet kalastustoimista meriekosysteemeihin ja muihin kuin kohdelajeihin kohdistuvien vaikutusten vähentämiseksi mukaan luettuina.
            
         
               (2)
            
            
               Turskan, koljan ja valkoturskan suojelemiseksi neuvoston asetuksen (EY) N:o 43/2009 (2), sellaisena kuin se on muutettuna asetuksella (EY) N:o 1288/2009 (3) ja Euroopan parlamentin ja neuvoston asetuksella (EU) N:o 579/2011 (4), liitteessä III olevassa 6.1 kohdassa vahvistetaan ICES-alueella VI a alue, jolla kaikki kalastustoiminta on kielletty, jäljempänä ’Skotlannin länsipuolisen alueen vedet’.
            
         
               (3)
            
            
               Edellä mainitusta kiellosta poiketen asetuksen (EY) N:o 43/2009 liitteessä III olevassa 6.5 ja 6.6 kohdassa sallitaan keisarihummerin kalastus sekä kalastus trooleilla, pohjanuotilla tai muilla niiden kaltaisilla pyydyksillä, jos tietyt edellytykset ja erityisesti vaatimus siitä, että enintään tietty prosenttiosuus aluksella pidetyn saaliin painosta koostuu millaisesta tahansa yhdistelmästä turskaa, koljaa ja/tai valkoturskaa, täyttyvät.
            
         
               (4)
            
            
               Edellä mainitun vaatimuksen tarkoituksena oli vähentää kyseisten kolmen kannan kalastuskuolevuutta niiden levinneisyysalueella estämällä kohdennettu kalastus.
            
         
               (5)
            
            
               Komission Kansainväliseltä merentutkimusneuvostolta (ICES) ja tieteellis-teknis-taloudelliselta kalastuskomitealta (STECF) saamissa todisteissa ja lausunnoissa korostettiin, että saaliskoostumusta ICES-alueella VI a koskevien sääntöjen seurauksena tapahtui saaliiden poisheittämistä.
            
         
               (6)
            
            
               ICES toteaa ICES-alueen VI a koljakannan olevan turvallisten biologisten rajojen alapuolella, mutta myöntää samalla, että viimeaikainen keskimääräistä suurempi rekrytoituminen auttaa lisäämään kutevan kannan biomassaa.
            
         
               (7)
            
            
               Näiden ikäluokkien jatkuva kasvu tarkoittaa, että kyseiset kalat tulevat nyt pyyntikelpoisiksi. Saaliskoostumusta koskevien sääntöjen asettaminen johtaa saaliiden purkamista koskevien määräysten noudattamisen vuoksi kyseisen kannan saaliiden poisheittämisen lisääntymiseen ennen kuin niillä on vaikutusta tulevaan tuottavuuteen. Turvallisten biologisten rajojen alapuolella olevan kannan kutevan kannan biomassan poistuminen on vakava uhka kannan pitkän aikavälin elpymiselle ja kestävyydelle. Saaliskoostumusta koskevien sääntöjen soveltamisen jatkaminen merkitsee, että pyydettyjen saaliiden asemesta tarkastetaan puretut saaliit. Riippumatta kiintiöiden muuttamisesta koljakannan nykyinen lisääntyminen johtaa saaliiden poisheittämisen lisääntymiseen.
            
         
               (8)
            
            
               Kalastuspaine lisääntyy ICES-alueen VI a koljakantojen lisääntyneiden pyyntimahdollisuuksien seurauksena helmikuusta 2012. Jos halutaan käyttää vuoden 2012 kalastusmahdollisuuksia, seurauksena on kaikkien muiden yhdessä koljan kanssa pyydettyjen kantojen ja erityisesti valkoturska- ja turskakantojen kuolleisuuden lisääntyminen.
            
         
               (9)
            
            
               Koska koljan pääasiallinen kalastus tapahtuu helmikuusta eteenpäin, on tarpeen ottaa välittömästi käyttöön muutoksia saaliiden liiallisen poisheittämisen estämiseksi.
            
         
               (10)
            
            
               Koljasaaliiden poisheittämisen jatkuminen ja lisääntyminen vaikuttavat vastaisuudessa kantojen elpymiseen ja tuottavuuteen. Kalastusmahdollisuuksien maksimikäyttö uhkaa muiden kantojen kestävää kehitystä. On olemassa vaara, että kyseiset kannat romahtavat edelleen korkean kalastuskuolevuuden seurauksena.
            
         
               (11)
            
            
               Epäsuhta purkamista koskevien määräysten ja väistämättömien koljasaaliiden välillä tulee kasvamaan huomattavasti vuonna 2012. Sen vuoksi on tarpeen keskeyttää koljan osalta välittömästi saaliskoostumusta koskevien sääntöjen soveltaminen, jotta voidaan estää kyseisen lajin elpymiseen Skotlannin länsipuolisen alueen vesillä kohdistuva vakava uhka ja muihin kantoihin kohdistuvan kalastuspaineen lisääntyminen siten, että samalla mahdollistetaan vuoden 2012 kalastusmahdollisuuksien järkiperäinen käyttö,
            
         ON HYVÄKSYNYT TÄMÄN ASETUKSEN:
   1 artikla
   Tämän asetuksen soveltamisaikana asetuksen (EY) N:o 43/2009 liitteessä III olevan A osan 6.5 kohdan iii alakohdassa ja 6.6 kohdan ii alakohdassa vahvistettuja saaliskoostumuksen prosenttiosuuksia ei sovelleta koljan osalta.
   2 artikla
   Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
   
   Sitä sovelletaan 25 päivänä elokuuta 2012 asti.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 23 päivänä helmikuuta 2012.
      
         
            Komission puolesta
         
         José Manuel BARROSO
         
            Puheenjohtaja
         
      
   
   
      (1)  EYVL L 358, 31.12.2002, s. 59.
   
      (2)  EUVL L 22, 26.1.2009, s. 1.
   
      (3)  EUVL L 347, 24.12.2009, s. 6.
   
      (4)  EUVL L 165, 24.6.2011, s. 1.